## El Consell modifica el decret de regulació del Consell Valencià de Responsabilitat Social per a millorar la seua eficàcia

*** Es reduïx el nombre de vocals amb l’objectiu d’aconseguir una operativitat més eficient
* Es pretén simplificar el funcionament d’este comité sense perdre el seu caràcter d’òrgan de consulta en la programació de les polítiques en esta matèria**

El Consell ha aprovat la modificació del Decret 30/2020, pel qual es regula el Consell Valencià de Responsabilitat Social, per a millorar l’eficàcia d’este òrgan i afavorir el compliment dels seus fins.

A través dels canvis introduïts, es reduïx el nombre de vocals de l’Administració, que passen de quatre a tres, i dels tres grups de vocalies, que passen de sis a quatre, amb la finalitat d’aconseguir un funcionament més eficaç sense reduir, en cap cas, la representativitat.

A més, es pretén eliminar algunes singularitats procedimentals, diferents de la regulació general dels òrgans col·legiats, que no es troben justificades per l’existència de peculiaritats organitzatives de l’Administració pública, en què s’integra el Consell Valencià de Responsabilitat Social.

Amb estes modificacions, es pretén simplificar el funcionament del Consell Valencià de Responsabilitat Social sense cap pèrdua del seu caràcter d’òrgan de consulta de referència per a la promoció i l’assessorament en la programació de les polítiques en matèria de responsabilitat social.

El Consell Valencià de Responsabilitat Social va ser creat per la Llei 18/2018 per al foment de la responsabilitat social, i es configura com a òrgan de referència per a la promoció i l’assessorament en la programació de les polítiques de la Generalitat en matèria de responsabilitat social.

Està presidit per la persona responsable de la conselleria amb competències en matèria de responsabilitat social, en este cas la Conselleria d’Hisenda, Economia i Administració Pública.

En este òrgan estan representades les administracions públiques valencianes, les organitzacions empresarials i sindicals més representatives, així com altres organitzacions i institucions –incloses les de l’economia social– amb representativitat reconeguda i interés en l’àmbit de la responsabilitat social corporativa a la Comunitat. També formen part del Ple del Consell les universitats públiques valencianes i la Federació Valenciana de Municipis i Províncies.

Fecha: 01/10/2024